Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση πολυετούς προγράμματος για την προώθηση των ανανεώσιμων πηγών ενέργειας στην Κοινότητα (ALTENER) (1998 - 2002)

ΑΙΤΙΟΛΟΓΙΚΗ ΕΚΘΕΣΗ

Στο άρθρο 251, παράγραφος 2 της Συνθήκης των Ευρωπαϊκών Κοινοτήτων προβλέπεται ότι η Επιτροπή διατυπώνει γνώμη επί των προτεινόμενων τροπολογιών του Ευρωπαϊκού Κοινοβουλίου κατά την δεύτερη ανάγνωση.

Η Επιτροπή διατυπώνει την γνώμη της στις 8 ακόλουθες προτεινόμενες τροπολογίες από το Ευρωπαϊκό Κοινοβούλιο. Σύμφωνα με το άρθρο 250 παράγραφος 2, επισυνάπτεται μία τροποποιημένη πρόταση η οποία συνολικώς ή εν μέρει, ενσωματώνει τις επτά τροπολογίες του Ευρωπαϊκού Κοινοβουλίου που γίνονται αποδεκτές από την Επιτροπή.

1. Ιστορικό

>ΘΕΣΗ ΠIΝΑΚΑ>

Στο τελευταίο έγγραφο της (SEC (1999) 1096), η Επιτροπή κατέληξε ότι η κοινή θέση, ήταν αποτέλεσμα και της υποστήριξης από αυτήν της τροποποιημένης (COM (1999) 212), και ως εκ τούτου η Επιτροπή υιοθετεί την κοινή θέση.

2. ΑΙΤΙΟΛΟΓΙΑ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η αιτιολόγηση της πρότασης της Επιτροπής αποσκοπεί στο να συμπεριλάβει το πρόγραμμα ALTENER II (το οποίον λήγει στις 31/12/1999) ως παράρτημα IV του πολυετούς προγράμματος πλαισίου για τον τομέα της ενέργειας, το οποίο υιοθετήθηκε από το Συμβούλιο (απόφασης Συμβουλίου 1999/21/ΕΚ) και παρατείνεται έτσι η ισχύς του για δύο ακόμη έτη, έως το 2002. Το πρόγραμμα ALTENER αποτελεί τμήμα της στρατηγικής της Ένωσης και του προγράμματος δράσης για τις ΑΠΕ, η οποία σκοπεύει να διπλασιάσει το ποσοστό των ΑΠΕ σε 12% το 2010, να μειώσει την ενεργειακή εξάρτηση και τον περιορισμό CO2 και στηρίζεται στο άρθρο 175 (1) της Συνθήκης.

3. ΓΝΩΜΗ ΤΗΣ ΕΠΙΤΡΟΠΗΣ ΣΤΙΣ ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ

Η Επιτροπή αποδέχεται συνολικά, εν μέρει ή κατ' αρχήν 7από τις 8 προτεινόμενες από το Κοινοβούλιο τροπολογίες. Ενσωματώθηκαν στην νέα τροποποιημένη πρόταση ώστε να επανεξετασθούν από το Συμβούλιο.

3.1. Αποδεκτές τροπολογίες από την Επιτροπή

- Τροπολογία 1: Αποδεκτή εν μέρει. Το τελευταίο της τμήμα δεν γίνεται αποδεκτό επειδή αναφέρεται στην Χάρτα των Ανανεώσιμων πηγών ενέργειας που, δεν φαίνεται να είναι να έχει φθάσει σε ένα ικανοποιητικό σημείο ωριμότητας. Το υπόλοιπο της τροπολογίας ενσωματώθηκε στην τροποποιημένη πρόταση στα σημεία 10 και 12.

- Τροπολογία 2 και 8: Αποδεκτές κατ' αρχήν, υπό το φως των νέων διαδικασιών έτσι ως τροποποιήθηκαν από την απόφαση του Συμβουλίου 1999/468/ΕΚ αλλά έχουν ήδη αναμορφωθεί όπως εμφανίζονται στην επισυναπτόμενη τροποποιημένη πρόταση.

- Τροπολογία 3: Αποδεκτή στο σύνολο της αφού αναφέρεται στην στρατηγική της Ένωσης και στο πρόγραμμα δράσης για τις ανανεώσιμες και στη συναφή εκστρατεία απογείωσης των ΑΠΕ.

- Τροπολογία 4: Αποδεκτή κατ' αρχήν αλλά ενσωματώνεται στον πρώτο (1α) από τους δύο στόχους του προγράμματος ALTENER στο άρθρο 1. Νέοι μηχανισμοί και όργανα προσετέθησαν στις αναγκαίες συνθήκες υλοποίησης της Κοινοτικής στρατηγικής και του προγράμματος δράσης για τις ΑΠΕ στο άρθρο 1α.

- Τροπολογία 5: Αποδεκτή στο σύνολό της από την Επιτροπή αφού η τροπολογία του Κοινοβουλίου ανταποκρίνεται στην αρχική πρόταση της Επιτροπής στον αναφερόμενο προϋπολογισμό, δηλαδή 81,1 εκατομ. Ευρω.

- Τροπολογία 6: Αποδεκτή κατ' αρχήν και εν μέρει. Η αναφορά στο Ευρωπαϊκό Συμβούλιο Εξαγωγών ΑΠΕ δεν γίνεται αποδεκτή αλλά η σημασία εξαγωγών και τεχνολογίας καθώς και τα προγράμματα συνεργασίας της Κοινότητας ενσωματώθηκαν στο σημείο 26 της επισυναπτόμενης τροποποιημένης πρότασης.

3.2. Τροπολογίες μη αποδεκτές από την Επιτροπή.

- Τροπολογία 10: Δεν γίνεται αποδεκτή από την Επιτροπή η αναφορά στην εισαγωγή των Μεσογειακών συνδεδεμένων χωρών στο πρόγραμμα ALTENER. Το πρόγραμμα ALTENER είναι ανοιχτό στην συμμετοχή μη κρατών μελών που αναφέρεται στο άρθρο 7 της κοινής θέσης και σύμφωνα με τους ισχύοντες κατά περίπτωση σχετικούς κανονισμούς.

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση πολυετούς προγράμματος για την προώθηση των ανανεώσιμων πηγών ενέργειας στην Κοινότητα (ALTENER) (1998 - 2002) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη περί ιδρύσεως της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής,

τη γνώμη της Οικονομικής και Κοινωνικής Επιτροπής [1],

[1] EE C 214, 10.7.1998, σ. 44.

τη γνώμη της Επιτροπής των Περιφερειών [2],

[2] EE C 315, 13.10.1998, σ. 1.

Αποφασίζοντας σύμφωνα με τη διαδικασία του άρθρου 251 της Συνθήκης [3],

[3] Γνώμη του Ευρωπαϊκού Κοινοβουλίου της 11ης Μαρτίου 1999 (ΕΕ C 175 της 21.06.1999, σ. 262) κοινή θέση του Συμβουλίου της 28.06.1999 (ΕΕ C 243 της 27.8.1999, σ. 47) και απόφαση του Ευρωπαϊκού Κοινοβουλίου της (υπό δημοσίευση στην Επίσημη Εφημερίδα).

Εκτιμώντας τα εξής:

(1) Το άρθρο 174 της Συνθήκης ορίζει ότι ένας από τους στόχους της κοινοτικής δράσης είναι να εξασφαλισθεί συνετή και ορθολογική χρησιμοποίηση των φυσικών πόρων.

(2) Το άρθρο 152 της Συνθήκης ορίζει ότι οι απαιτήσεις στον τομέα της προστασίας της υγείας αποτελούν συνιστώσα των άλλων πολιτικών της Κοινότητας· το πρόγραμμα ALTENER που προβλέπεται στην παρούσα απόφαση συμβάλλει στην προστασία της υγείας.

(3) Κατά τη σύνοδο της 29ης Οκτωβρίου 1990, το Συμβούλιο έθεσε στόχο τη σταθεροποίηση, έως το έτος 2000, των συνολικών εκπομπών CO2 στα επίπεδα του 1990 σε ολόκληρη την Κοινότητα.

(4) Το Πρωτόκολλο του Κιότο στη Σύμβαση-Πλαίσιο των Ηνωμένων Εθνών για τις κλιματικές μεταβολές περιέχει περαιτέρω δεσμεύσεις για την Κοινότητα και τα κράτη μέλη της προκειμένου να μειώσουν τις εκπομπές αερίων που συντελούν στο φαινόμενο του θερμοκηπίου, καθώς και την υπόσχεση της Κοινότητας για την επίτευξη μείωσης των εκπομπών αυτών τα έτη 2008-2012 κατά 8% σε σχέση με τα επίπεδα του 1990.

(5) Με την απόφαση 93/389/ΕΟΚ [4] του Συμβουλίου, θεσπίσθηκε μηχανισμός για την παρακολούθηση στην Κοινότητα των εκπομπών CO2, και των λοιπών εκπομπών αερίων που συντελούν στο φαινόμενο του θερμοκηπίου.

[4] ΕΕ L 167, 9.7.1993, σ. 31.

(6) Οι εκπομπές CO2 από την κατανάλωση ενέργειας στην Κοινότητα είναι πιθανό να αυξηθούν κατά 3% περίπου από το 1995 έως το 2000, με την προϋπόθεση ότι θα υπάρξει φυσιολογική οικονομική ανάπτυξη·υπό το φως της ανωτέρω υπόσχεσης του Κιότο, είναι απαραίτητο να ληφθούν πρόσθετα μέτρα·μεταξύ των μέτρων που πραγματικά συμβάλλουν στην επίτευξη του ανωτέρω στόχου περιλαμβάνεται μία πολύ εντατικότερη χρήση ανανεώσιμων πηγών ενέργειας καθώς και η ενεργειακή αποδοτικότητα.

(7) Κατά τη σύνοδό του στις 25 και 26 Ιουνίου 1996, το Συμβούλιο σημείωσε ότι, στο πλαίσιο των διαπραγματεύσεων για ένα πρωτόκολλο σχετικά με την εντολή του Βερολίνου, η Δεύτερη Έκθεση Αξιολόγησης της Διακυβερνητικής Ομάδας για τις Κλιματικές Μεταβολές (SAR IPCC) κατέληξε στο συμπέρασμα ότι σύμφωνα με τα διάφορα στοιχεία η επίδραση του ανθρώπου στις κλιματικές μεταβολές του πλανήτη είναι αισθητή και επεσήμανε την ανάγκη να αναληφθεί επειγόντως δράση όσο το δυνατόν ευρύτερα, τόνισε ότι υπάρχουν μεγάλες αναμφίβολα θετικές δυνατότητες και ζήτησε από την Επιτροπή να προσδιορίσει τα μέτρα που πρέπει να ληφθούν σε κοινοτική κλίμακα.

(8) Με την Πράσινη Βίβλο της 11ης Ιανουαρίου 1995 και τη Λευκή Βίβλο της 13ης Δεκεμβρίου 1995, η Επιτροπή ανακοίνωσε στο Ευρωπαϊκό Κοινοβούλιο και το Συμβούλιο τις απόψεις της για το μέλλον της ενεργειακής πολιτικής στην Κοινότητα και το ρόλο που θα πρέπει να διαδραματίσουν οι ανανεώσιμες πηγές ενέργειας.

(9) Στο ψήφισμά του της 4ης Ιουλίου 1996 περί κοινοτικού σχεδίου δράσης για τις ανανεώσιμες πηγές ενέργειας [5], το Ευρωπαϊκό Κοινοβούλιο καλεί την Επιτροπή να εφαρμόσει κοινοτικό σχέδιο δράσης για την προώθηση των ανανεώσιμων πηγών ενέργειας.

[5] ΕΕ C 211, 22.7.1996, σ. 27.

(10) Στην απόφαση του, της 14 Νοεμβίου 1996 [6] σχετικά με την Λευκή Βίβλο της Επιτροπής για την ενεργειακή πολιτική, το Ευρωπαϊκό Κοινοβούλιο κάλεσε την Επιτροπή να αναπτύξη ένα χρηματοδοτικό πρόγραμμα για να ενθαρρύνει την ανάπτυξη των Ανανεώσιμων Πηγών Ενέργειας.

[6] ΕΕ C 362, 2.12.1996, σ. 279.

(11) Με την Πράσινη Βίβλο της 20ής Νοεμβρίου 1996 και τη Λευκή Βίβλο της 26ης Νοεμβρίου 1997 με τίτλο "Ενέργεια για το μέλλον: Ανανεώσιμες Πηγές Ενέργειας", η Επιτροπή κίνησε μια διαδικασία για να αναπτύξει και να εφαρμόσει περαιτέρω μια κοινοτική στρατηγική και ένα σχέδιο δράσης για τις Ανανεώσιμες Πηγές Ενέργειας, στοιχεία που περιλαμβάνονται, μαζί με μια "Εκστρατεία Απογείωσης", στη Λευκή Βίβλο.

(12) Στο ψήφισμά του της 15ης Μαΐου 1997 [7] για την Πράσινη Βίβλο "Ενέργεια για το μέλλον : Ανανεώσιμες Πηγές Ενέργειας", το Ευρωπαϊκό Κοινοβούλιο παρακινεί την Επιτροπή να θεσπίσει το συντομότερο δυνατόν ένα ενισχυμένο πρόγραμμα ALTENER II· Στην ίδια απόφαση το Ευρωπαϊκό Κοινοβούλιο επέστησε την προσοχή στην δυνατότητα συντονισμού των πολιτικών και πρωτοβουλιών στους τομείς των ΑΠΕ καθώς και της ενεργειακής απόδοσης, προκειμένου να αναπτυχθούν συμπράξεις και να αποφευχθούν, όσο είναι το δυνατό αλληλοεπικαλύψεις των προσπαθειών, στο ψήφισμά του της 18ης Ιουνίου 1998 [8] για την ανακοίνωση της Επιτροπής "Ενέργεια για το μέλλον : Ανανεώσιμες Πηγές Ενέργειας - Λευκή Βίβλος για μια κοινοτική στρατηγική και σχέδιο δράσης" ζητεί σαφή αύξηση των κονδυλίων ALTENER εντός του προγράμματος πλαισίου για την ενέργεια.

[7] ΕΕ C 167, 2.6.1997, σ. 160.

[8] ΕΕ C 210, 6.7.1998, σ. 215.

(13) Το άρθρο 8 της οδηγίας 96/92/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996 σχετικά με τους κοινούς κανόνες για την εσωτερική αγορά ηλεκτρικής ενεργείας [9] παρέχει στα κράτη μέλη τη δυνατότητα να προωθήσουν τη διείσδυση στην αγορά ηλεκτρικής ενέργειας που παράγεται από ανανεώσιμες πηγές, δίδοντάς τους προτεραιότητα.

[9] ΕΕ L 27, 30.1.1997, σ. 20.

(14) Το άρθρο 158 της Συνθήκης ορίζει ότι η Κοινότητα αναπτύσσει και εξακολουθεί τη δράση της με σκοπό την ενίσχυση της οικονομικής και κοινωνικής της συνοχής και, αποσκοπεί ιδιαίτερα, στη μείωση των διαφορών μεταξύ των επιπέδων ανάπτυξης των διαφόρων περιοχών και στη μείωση της καθυστέρησης των πλέον μειονεκτικών περιοχών· η δράση αυτή καλύπτει μεταξύ άλλων και τον ενεργειακό τομέα.

(15) Με την απόφαση 93/500/ΕΟΚ [10], και την απόφαση 98/352/ΕΚ [11] το Συμβούλιο ενέκρινε κοινοτικό πρόγραμμα για την προώθηση των ανανεώσιμων πηγών ενέργειας στην Κοινότητα επονομαζόμενο ALTENER με σκοπό να μειωθούν οι εκπομπές CO2 με την αύξηση του μεριδίου αγοράς των ανανεώσιμων πηγών ενέργειας και της συμβολής τους στη συνολική παραγωγή πρωτογενούς ενέργειας στην Κοινότητα.

[10] ΕΕ L 235, 18.9.1993, σ. 41.

[11] ΕΕ L 159, 3.6.1998, σ. 53.

(16) Η Κοινότητα αναγνώρισε ότι το πρόγραμμα ALTENER αποτελεί σημαντικό στοιχείο της κοινοτικής στρατηγικής για τη μείωση των εκπομπών CO2.

(17) Θα πρέπει συνεπώς να προβλεφθεί, στα πλαίσια του πολυετούς προγράμματος-πλαισίου για δράσεις στον τομέα της ενέργειας (1998-2002) που υιοθετήθηκε με την απόφαση του Συμβουλίου 1999/21/ΕΚ, Ευρατόμ [12], ειδικό πρόγραμμα για την προώθηση των ανανεώσιμων πηγών ενέργειας· το ειδικό αυτό πρόγραμμα θα αντικαταστήσει το αντίστοιχο ισχύον κείμενο.

[12] EE L 7, 13.1.1999, σ 16.

(18) Εφαρμόζοντας την απόφαση 182/1999/ΕΚ του Ευρωπαϊκού Κοινοβουλίου και του Συμβουλίου της 22ας Δεκεμβρίου 1998 για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002) [13], η απόφαση του Συμβουλίου της 25ης Ιανουαρίου 1999 για τη θέσπιση ειδικού προγράμματος έρευνας, τεχνολογικής ανάπτυξης και επίδειξης στην έρευνα, το περιβάλλον και την αειφόρο ανάπτυξη (1998-2002) [14] αποδίδει ιδιαίτερη σημασία στις τεχνολογίες της ενεργειακής αποδοτικότητας και των ανανεώσιμων πηγών· το ALTENER είναι ένα μέσο που συμπληρώνει το πρόγραμμα αυτό.

[13] EE L 26, 1.2.1999, σ 1.

[14] EE L 64, 12.3.1999, σ 58.

(19) Το πρόγραμμα ALTENER δεν θίγει τα εθνικά σχέδια ή συστήματα για την προώθηση των ανανεώσιμων πηγών ενέργειας· ο στόχος του είναι να προσθέσει μια κοινοτική διάσταση που προσδίδει προστιθέμενη αξία.

(20) Οι ανανεώσιμες πηγές ενέργειας αποτελούν σημαντική πηγή ενέργειας για την Ευρωπαϊκή Ένωση με σημαντικό εμπορικό δυναμικό· η ανάπτυξή τους θα πρέπει, ως εκ τούτου, να συνοδεύεται από ειδική στρατηγική και στοχοθετημένες δράσεις που θα τις καταστήσουν ταυτόχρονα βιώσιμες και ανταγωνιστικές, δημιουργώντας έτσι ένα ευνοϊκό περιβάλλον για επενδύσεις.

(21) Η αυξημένη χρήση των ανανεώσιμων πηγών ενέργειας θα έχει θετική επίπτωση τόσο στο περιβάλλον όσο και στην ασφάλεια ενεργειακού εφοδιασμού· με την απρόσκοπτη και μεγάλης κλίμακας ανάπτυξη των ανανεώσιμων πηγών ενέργειας θα καταστεί δυνατή η πλήρης εκμετάλλευση του οικονομικού και εργασιακού δυναμικού τους· για να επιτευχθούν άριστα αποτελέσματα απαιτείται υψηλός βαθμός διεθνούς συνεργασίας.

(22) Ενα ενισχυμένο πρόγραμμα ALTENER αποτελεί ουσιαστικό μέσο ανάπτυξης του δυναμικού των ανανεώσιμων πηγών ενέργειας· οι ανανεώσιμες πηγές ενέργειας θα πρέπει να αποκτήσουν εύλογο μερίδιο στην εσωτερική ευρωπαϊκή αγορά ενέργειας.

(23) Προκειμένου να εξασφαλίσει την ενδεικνυόμενη εφαρμογή της κοινοτικής στρατηγικής και του σχεδίου δράσης μέχρι το 2010 για τις ανανεώσιμες πηγές ενέργειας, η Επιτροπή χρειάζεται κατάλληλους μηχανισμούς για την παρακολούθηση και αξιολόγηση των διάφορων πρωτοβουλιών.

(24) Σκοπός των στοχοθετημένων δράσεων που αναφέρονται στο άρθρο 2, στοιχείο δ) της παρούσας απόφασης, είναι η διευκόλυνση και επιτάχυνση των επενδύσεων σε νέο παραγωγικό δυναμικό ενέργειας από ανανεώσιμες πηγές μέσω χρηματοδοτικής στήριξης, ιδίως στις μικρομεσαίες επιχειρήσεις (ΜΜΕ), προκειμένου να μειωθούν οι περιφερειακές και λειτουργικές δαπάνες των σχεδίων για ανανεώσιμες πηγές ενέργειας και να αρθούν έτσι τα μη τεχνικά εμπόδια· οι δράσεις αυτές προωθούν, μεταξύ άλλων, την πρόσβαση σε ειδικευμένες συμβουλές, την ανάλυση των προοπτικών της αγοράς, την επιλογή χωροθέτησης έργων, την αίτηση άδειας οικοδομής και εκμετάλλευσης, τις πρωτοβουλίες των ΜΜΕ για επενδύσεις στις ανανεώσιμες πηγές ενέργειας, την κατάρτιση σχεδίων χρηματοδότησης, την προετοιμασία των προσκλήσεων για υποβολή προσφορών, την εκπαίδευση φορέων εκμετάλλευσης και τη θέση σε λειτουργία των εγκαταστάσεων.

(25) Οι εν λόγω στοχοθετημένες δράσεις αφορούν την εφαρμογή σχεδίων στον τομέα της βιομάζας, περιλαμβανομένων των ενεργειακών καλλιεργειών, των καυσόξυλων, των υπολειμμάτων δασοκομίας και γεωργίας, των αστικών αποβλήτων που δεν επιδέχονται ανακύκλωση, των υγρών βιοκαυσίμων και του βιοαερίου, και στον τομέα των θερμικών και φωτοβολταϊκών ηλιακών συστημάτων, των παθητικών και ενεργητικών ηλιακών συστημάτων στα κτίρια, των υδροηλεκτρικών έργων μικρής κλίμακας (κάτω των 10 MW), της ενέργειας των κυμάτων, της αιολικής ενέργειας και της γεωθερμικής ενέργειας.

(26) Η ανάπτυξη ανανεώσιμων πηγών ενέργειας μπορεί να συμβάλει στη δημιουργία ενός ανταγωνιστικού ενεργειακού συστήματος για το σύνολο της Ευρώπης και στην ανάπτυξη ενός ευρωπαϊκού κλάδου ανανεώσιμων πηγών ενέργειας, ανοίγοντας έτσι μεγάλες εξαγωγικές δυνατότητες τεχνογνωσίας, τεχνολογίας και επενδύσεων στις τρίτες χώρες, με τη συμμετοχή της Κοινότητας, και στα πλαίσια των προγραμμάτων συνεργασίας.

(27) Είναι πολιτικά και οικονομικά σκόπιμο να ανοιχθεί το πρόγραμμα ALTENER για τις συνδεδεμένες χώρες της Κεντρικής και Ανατολικής Ευρώπης, σύμφωνα με τα συμπεράσματα του Ευρωπαϊκού Συμβουλίου της Κοπεγχάγης της 21ης και 22ας Ιουνίου 1993 που επιβεβαιώθηκαν από μεταγενέστερα Ευρωπαϊκά Συμβούλια, και όπως σημειώνει η Επιτροπή στην ανακοίνωσή της επί του θέματος αυτού το Μάιο του 1994, καθώς και για την Κύπρο.

(28) Τα απαραίτητα μέτρα για την εφαρμογή της παρούσας απόφασης, μέτρα διοικητικού χαρακτήρα σύμφωνα με την έννοια της απόφασης του συμβουλίου 1999/468/ΕΚ της 28ης Ιουνίου 1999, που καθορίζουν τις διαδικασίες για την άσκηση του δικαιώματος εφαρμογής το οποίο παραχωρήθηκε στην Επιτροπή [15], αυτά τα μέτρα θα πρέπει να υιοθετηθούν σύμφωνα με την διαδικασία διαχείρισης όπως προβλέπεται στο άρθρο 4 της εν λόγω απόφασης.

[15] ΕΕ L 184 17.7.1999, σ. 23.

(29) Προκειμένου να διασφαλιστεί ότι η κοινοτική ενίσχυση χρησιμοποιείται αποτελεσματικά και αποφεύγεται η επικάλυψη των εργασιών, η Επιτροπή θα εξασφαλίζει ότι τα σχέδια υπόκεινται σε διεξοδική εκ των προτέρων αξιολόγηση· η Επιτροπή θα παρακολουθεί και θα αξιολογεί συστηματικά την πρόοδο και τα αποτελέσματα των υποστηριζόμενων σχεδίων.

(30) Με την παρούσα απόφαση καθορίζεται δημοσιονομικό πλαίσιο που αποτελεί προνομιακή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995 [16] για την αρχή του προϋπολογισμού μέσα στα πλαίσια της ετήσιας διαδικασίας προϋπολογισμού· θα πρέπει να ληφθεί υπόψη το γεγονός ότι κατά τη διάρκεια του προγράμματος ALTENER θα διεξαχθεί διαπραγμάτευση για νέες δημοσιονομικές προοπτικές.

[16] ΕΕ C 102, 4.4.1996, σ. 4.

(31) Η παρούσα απόφαση αντικαθιστά την απόφαση 98/352/ΕΚ του Συμβουλίου η οποία κατά συνέπεια θα πρέπει να καταργηθεί.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Βάσει του πολυετούς προγράμματος-πλαισίου για δράσεις στον τομέα της ενέργειας, τίθεται σε εφαρμογή από την Κοινότητα, για την περίοδο 1998-2002, ειδικό πρόγραμμα για την προώθηση των ανανεώσιμων πηγών ενέργειας και την υποστήριξη της εφαρμογής κοινοτικής στρατηγικής και σχεδίου δράσης για ανανεώσιμες πηγές ενέργειας έως το έτος 2010 (καλούμενο στο εξής "πρόγραμμα ALTENER").

Εκτός από τους στόχους προτεραιότητας που αναφέρονται στο άρθρο 1 παράγραφος 2 της απόφασης του Συμβουλίου 1999/21/ΕΚ, Ευρατόμ, στόχοι του προγράμματος είναι :

(α) να δημιουργηθούν οι αναγκαίες προϋποθέσεις για την εφαρμογή της Κοινοτικής στρατηγικής και προγράμματος δράσης και να προωθήσει την εκστρατεία απογείωσης ενός κοινοτικού σχεδίου δράσης όπως αναφέρεται στην Λευκή Βίβλο της 26/11/1997 με τίτλο "Ενέργεια για το μέλλον Ανανεώσιμες Πηγές Ενέργειας" την εφαρμογή ενός κοινοτικού προγράμματος δράσης για τις Ανανεώσιμες Πηγές Ενέργειας, και ιδίως οι νομικές, κοινωνικοοικονομικές και διοικητικές προϋποθέσεις, περιλαμβάνοντας νέα μέσα και μηχανισμούς αγοράς.

(β) να ενθαρρυνθούν οι ιδιωτικές και δημόσιες επενδύσεις στην παραγωγή και χρήση ενέργειας από ανανεώσιμες πηγές.

Οι δύο αυτοί ειδικοί στόχοι συμβάλλουν στην επίτευξη των ακόλουθων γενικών κοινοτικών στόχων - που συμπληρώνουν τους στόχους των κρατών μελών - και προτεραιοτήτων : περιορισμός των εκπομπών CO2, αύξηση του μεριδίου των ανανεώσιμων πηγών ενέργειας με σκοπό την επίτευξη του ενδεικτικού στόχου του 12% στην ακαθάριστη εσωτερική κατανάλωση ενέργειας στην Κοινότητα το 2010, μείωση της εξάρτησης από τις εισαγωγές ενέργειας, ασφάλεια του ενεργειακού εφοδιασμού, προώθηση της απασχόλησης, οικονομική ανάπτυξη, οικονομική και κοινωνική συνοχή και περιφερειακή και τοπική ανάπτυξη, συμπεριλαμβανομένης της ενίσχυσης του οικονομικού δυναμικού απομακρυσμένων και περιφερειακών περιοχών.

2. Στο πλαίσιο του προγράμματος ALTENER χορηγείται κοινοτική χρηματοδοτική ενίσχυση για δράσεις και μέτρα που ανταποκρίνονται στους στόχους που αναφέρονται στην παράγραφο 1 στοιχεία α) και β).

3. Το δημοσιονομικό πλαίσιο για την εφαρμογή του προγράμματος ALTENER ανέρχεται σε 74 81,1 εκατομμύρια ευρώ. Από το ποσό αυτό, 29,6 εκατομμύρια ευρώ προορίζονται για την περίοδο 1998 έως 1999.

Το δημοσιονομικό πλαίσιο για την περίοδο 2000 έως 2002 είναι 44,4 51,5 εκατομμύρια ευρώ. Το ποσό αυτό θα επανεξεταστεί εάν δεν είναι σύμφωνο με τις δημοσιονομικές προοπτικές για την περίοδο αυτή.

Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 2

Στο πλαίσιο του προγράμματος ALTENER χρηματοδοτούνται οι ακόλουθες δράσεις και μέτρα που σχετίζονται με τις ανανεώσιμες πηγές ενέργειας:

(α) μελέτες και άλλες δράσεις, με σκοπό να εφαρμοσθούν και να συμπληρωθούν άλλα μέτρα της Κοινότητας και των κρατών μελών που έχουν ληφθεί για να αναπτυχθεί το δυναμικό των ανανεώσιμων πηγών ενέργειας. Πρόκειται ιδίως για την ανάπτυξη τομεακών στρατηγικών και στρατηγικών αγοράς, την ανάπτυξη προτύπων και πιστοποιήσεων, τη διευκόλυνση των ομαδικών προμηθειών, συγκριτικές αναλύσεις βάσει σχεδίων σχετικά με τις επιπτώσεις στο περιβάλλον και την μακροπρόθεσμη εξέλιξη κόστους/οφέλους από τη χρήση κλασικών και ανανεώσιμων πηγών ενέργειας, την ανάλυση των νομικών, κοινωνικοοικονομικών και διοικητικών όρων, συμπεριλαμβανομένης και της ανάλυσης της πιθανής χρήσης οικονομικών μέτρων ή/και φορολογικών κινήτρων που ευνοούν τη διείσδυση στην αγορά των ανανεώσιμων πηγών ενέργειας, την εκπόνηση κατάλληλης νομοθεσίας που θα προωθήσει τη δημιουργία ευνοϊκού περιβάλλοντος για επενδύσεις καθώς και καλύτερων μεθόδων για την αξιολόγηση κόστους/οφέλους που δεν αντανακλώνται στις τιμές της αγοράς,

(β) πειραματικές δράσεις κοινοτικού ενδιαφέροντος με σκοπό να δημιουργηθούν ή να επεκταθούν οι δομές και τα μέσα για την ανάπτυξη των ανανεώσιμων πηγών ενέργειας :

στον τοπικό και περιφερειακό προγραμματισμό,

στα μέσα προγραμματισμού, σχεδιασμού και αξιολόγησης,

στα νέα χρηματοοικονομικά προϊόντα και μέσα της αγοράς,

(γ) μέτρα για την ανάπτυξη των δομών πληροφόρησης, εκπαίδευσης και κατάρτισης· μέτρα για να ενθαρρυνθεί η ανταλλαγή πείρας και τεχνογνωσίας με σκοπό να βελτιωθεί ο συντονισμός μεταξύ διεθνών, κοινοτικών, εθνικών, περιφερειακών και τοπικών δραστηριοτήτων· δημιουργία συγκεντρωτικού συστήματος για τη συλλογή, ιεράρχηση και κυκλοφορία πληροφοριών και τεχνογνωσίας σχετικά με τις ανανεώσιμες πηγές ενέργειας,

(δ) στοχοθετημένες δράσεις για να διευκολυνθεί η διείσδυση στην αγορά των ανανεώσιμων πηγών ενέργειας και η σχετική τεχνογνωσία με σκοπό να διευκολυνθεί η μετάβαση από το πειραματικό στάδιο στην εμπορική εκμετάλλευση και να ενθαρρυνθούν οι επενδύσεις δια της παροχής συμβουλών για την προετοιμασία, υποβολή και εφαρμογή σχεδίων,

(ε) δράσεις παρακολούθησης και αξιολόγησης με σκοπό :

να παρακολουθείται η εφαρμογή της κοινοτικής στρατηγικής και του σχεδίου δράσης για την ανάπτυξη των ανανεώσιμων πηγών ενέργειας,

να υποστηριχθούν πρωτοβουλίες που θα αναληφθούν κατ' εφαρμογή του σχεδίου δράσης, ιδίως προκειμένου να προωθηθεί καλύτερος συντονισμός και ευρύτερη συνέργια μεταξύ δράσεων, συμπεριλαμβανομένων όλων των δραστηριοτήτων που χρηματοδοτούνται από την Κοινότητα και εκείνων που χρηματοδοτούνται από άλλους χρηματοδοτικούς φορείς, όπως η Ευρωπαϊκή Τράπεζα Επενδύσεων,

να παρακολουθείται η πρόοδος που επιτυγχάνεται στην Κοινότητα και στα κράτη μέλη όσον αφορά την ανάπτυξη των ανανεώσιμων πηγών ενέργειας,

να αξιολογούνται οι επιπτώσεις και η σχέση κόστους/αποτελεσματικότητας των δράσεων και των μέτρων που θα αναληφθούν με βάση το πρόγραμμα ALTENER. Στην αξιολόγηση αυτή θα συνυπολογισθούν επίσης περιβαλλοντικά και κοινωνικά θέματα καθώς και οι επιπτώσεις στην απασχόληση.

Άρθρο 3

1. Όλα τα έξοδα που συνδέονται με τις δράσεις και τα μέτρα που αναφέρονται στο άρθρο 2, στοιχεία α), γ) και ε) αναλαμβάνονται από την Κοινότητα. Εάν φορέας πλην της Επιτροπής προτείνει μέτρα που εμπίπτουν στο άρθρο 2 στοιχείο γ), η κοινοτική χρηματοδότηση δεν μπορεί να υπερβαίνει το 50% του συνολικού κόστους, το δε υπόλοιπο μπορεί να χρηματοδοτείται από δημόσιους ή ιδιωτικούς πόρους ή από συνδυασμό των δύο.

2. Το ύψος της χρηματοδότησης στο πλαίσιο του προγράμματος ALTENER για τις δράσεις και τα μέτρα που αναφέρονται στο άρθρο 2, στοιχείο β), δεν μπορεί να υπερβαίνει το 50% του συνολικού κόστους, το δε υπόλοιπο μπορεί να αποτελείται από δημόσιους ή ιδιωτικούς πόρους ή από συνδυασμό των δύο.

3. Το ύψος της χρηματοδότησης στο πλαίσιο του προγράμματος ALTENER για τις δράσεις και τα μέτρα που αναφέρονται στο άρθρο 2, στοιχείο δ) καθορίζεται ετησίως για κάθε μια από τις στοχοθετημένες δράσεις σύμφωνα με το άρθρο 4 παράγραφος 2.

Άρθρο 4

1. Η Επιτροπή είναι υπεύθυνη για την εκτέλεση της χρηματοδότησης και την εφαρμογή του προγράμματος ALTENER.

Η Επιτροπή εξασφαλίζει επίσης ότι οι δράσεις που εμπίπτουν στο πρόγραμμα ALTENER θα υπόκεινται σε προηγούμενη εκτίμηση, παρακολούθηση και μετέπειτα αξιολόγηση, στις οποίες όταν ολοκληρωθεί το έργο, θα περιλαμβάνεται και αξιολόγηση των επιπτώσεων, της εφαρμογής και του κατά πόσον οι αρχικοί τους στόχοι έχουν επιτευχθεί.

Η Επιτροπή μεριμνά ώστε οι επιλεγόμενοι δικαιούχοι να υποβάλλουν στην Επιτροπή έκθεση τουλάχιστον ανά εξάμηνο ή, για τα σχέδια διάρκειας μικρότερης του ενός έτους, στο μέσο του διαστήματος εφαρμογής και οπωσδήποτε άμα τη περατώσει.

Η Επιτροπή ενημερώνει την επιτροπή του άρθρου 5 σχετικά με την πορεία των σχεδίων.

2. Οι όροι και οι κατευθύνσεις που ισχύουν για την υποστήριξη των δράσεων και των μέτρων που αναφέρονται στο άρθρο 2, καθορίζονται ετησίως λαμβάνοντας υπόψη:

(α) τις προτεραιότητες που ορίζουν η Κοινότητα και τα κράτη μέλη στα προγράμματά τους για την προώθηση των ανανεώσιμων πηγών ενέργειας,

(β) τα κριτήρια που συνδέονται με τη σχέση κόστους/αποτελέσματος και τις δυνατότητες ανάπτυξης των ανανεώσιμων πηγών ενέργειας καθώς και τον αντίκτυπό τους στην απασχόληση και το περιβάλλον, ιδιαίτερα στη μείωση των εκπομπών CO2,

(γ) για δράσεις που αναφέρονται στο άρθρο 2, στοιχείο δ), το σχετικό κόστος της συνδρομής, την μακροπρόθεσμη εμπορική βιωσιμότητα, τη νέα παραγωγική ικανότητα που αναμένεται να προκύψει και το μέγεθος του διαπεριφερειακού και/ή διεθνικού οφέλους,

(δ) τις αρχές που ορίζει το άρθρο 87 της Συνθήκης και τις σχετικές κοινοτικές κατευθύνσεις για τις κρατικές ενισχύσεις που αφορούν την προστασία του περιβάλλοντος.

Η επιτροπή που αναφέρεται στο άρθρο 5 επικουρεί την Επιτροπή στον καθορισμό αυτών των όρων και κατευθύνσεων.

Άρθρο 5

1. Η Επιτροπή επικουρείτε, για την εφαρμογή του προγράμματος ALTENER, από την επιτροπή που αναφέρεται στο άρθρο 4 της απόφασης του Συμβουλίου 1999/21/ΕΚ, Ευρατόμ.

2. Στην περίπτωση που γίνεται αναφορά στην παρούσα παράγραφο, ισχύει η διαδικασία διαχείρισης όπως προβλέπεται στο άρθρο 4 της απόφασης 1999/468/ΕΚ [υπό την προϋπόθεση των διατάξεων του άρθρου 8 της ιδίας αποφάσεως].

3. Το χρονικό διάστημα που προβλέπεται στο άρθρο 4 παράγραφος 3 της ιδίας απόφασης καθορίζεται σε τρεις μήνες κατά το ανώτατο όριο.

Άρθρο 6

Η εξέταση και η εσωτερική και εξωτερική αξιολόγηση της εφαρμογής του προγράμματος ALTENER διεξάγονται σύμφωνα με τις διατάξεις του άρθρου 5 της απόφασης του Συμβουλίου 1999/21/ΕΚ, Ευρατόμ.

Άρθρο 7

Στο πρόγραμμα ALTENER μπορούν να συμμετέχουν οι συνδεδεμένες χώρες της Κεντρικής και Ανατολικής Ευρώπης σύμφωνα με τους όρους, συμπεριλαμβανομένων των δημοσιονομικών διατάξεων, που ορίζονται στα πρόσθετα πρωτόκολλα των συμφωνιών σύνδεσης ή στις ίδιες τις συμφωνίες σύνδεσης σχετικά με τη συμμετοχή σε κοινοτικά προγράμματα.

Στο πρόγραμμα ALTENER μπορεί να συμμετέχει και η Κύπρος βάσει προσθέτων πιστώσεων και υπό όρους ίδιους με εκείνους που ισχύουν για τις χώρες ΕΖΕΣ/ΕΟΧ, σύμφωνα με τις διαδικασίες που θα συμφωνηθούν με τη χώρα αυτή.

Άρθρο 8

Η παρούσα απόφαση αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 9

Η απόφαση 98/352/ΕΚ του Συμβουλίου καταργείται.

Άρθρο 10

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος